Samira Nawa (RV), 2024-12-10:
Mange tak.
Da Venstre, Konservative, Socialdemokratiet, Dansk Folkeparti og Radikale Venstre i 2006 indgik en aftale om fremtidens velfærd og velstand, var det ikke bare endnu en aftale i puljen af aftaler.
Der er tale om den vigtigste aftale om dansk økonomi indgået i de sidste 20 år.
Det var fundamentet under dansk økonomi – en aftale, som har sikret, at vi i dag står med en sund og stærk økonomi i Danmark, sådan at vi med ro i sindet kan debattere investeringer i vores børn, vores uddannelser og den grønne omstilling.
Men i august måned tog statsministeren pludselig hul på en debat om pensionsalderen.
I min optik bør sådan en debat ikke bare sættes i gang, uden at der også præsenteres nogle løsninger og en økonomisk baggrund for de løsninger, og hvis ikke, så i hvert fald en tidshorisont for, hvornår løsningerne kommer, og en tidshorisont, som ikke bare er, at vi gør et eller andet inden 2030.
Skal tallet op, skal tallet ned?
Hvor meget skal det op, hvor meget skal det ned?
Jeg synes jo, at vi i samme ombæring bør kigge på de førtidige tilbagetrækningsordninger – noget, som regeringen også selv lagde op til i regeringsgrundlaget, hvor den skriver: »Der er over årene skabt forskellige ordninger for tidligere tilbagetrækning, som kan være svære at navigere i for borgerne.
Derfor er der behov for at sanere i ordningerne.«
Der er jeg jo helt enig i regeringsgrundlaget, for vi har både en Arnepension, en seniorpension og en efterløn.
I Radikale Venstre er vi optaget af at få foretaget den her sanering, sådan at der er ordninger for dem, der er nedslidte, psykisk såvel som fysisk.
Der hjælper hverken Arnepension eller efterløn.
Det er ikke tilbagetrækningsordninger, som har at gøre med nedslidning.
Så synes jeg også, at debatten skal handle om arbejdsmiljø – igen det psykiske arbejdsmiljø såvel som det fysiske.
F.eks. er beskæftigelsen siden 2022 i aldersgruppen 60-64-årige steget med 21.000 fuldtidspersoner, og for aldersgruppen 65+-årige er beskæftigelsen steget med 18.000 fuldtidspersoner.
Det er jo faktisk seniorer, der sammen med udenlandsk arbejdskraft gennem de seneste år har sikret fremgangen i beskæftigelsen.
Men for at man skal kunne blive længere på arbejdsmarkedet, sådan som vi ønsker det i Radikale Venstre, er det netop vigtigt med et sundt og godt arbejdsmiljø.
Det er vigtigt at have mulighed for efteruddannelse, videreuddannelse og ikke mindst også brancheskift.
Jeg er i hvert fald selv ret optaget af, at alle får den bedst mulige tid på arbejdsmarkedet, hvor nedslidning forebygges, frem for at det bliver accepteret som et vilkår ved at gå på arbejde.
I Radikale Venstre bakker vi op om og er en del af den vedtagelsestekst, som ordføreren for SF læste op, ikke fordi alle de partier, der står bag vedtagelsesteksten, er enige om, hvordan tingene skal gøres, men fordi vi ønsker en afklaring.
Der synes vi jo så i Radikale Venstre, at man i sådan en forhandling også bør tage de førtidige tilbagetrækningsordninger med ind og tage arbejdsmiljøet med ind – noget, som regeringen jo også selv har haft en ambition om.
Det er alt sammen for at sikre, at vi også i fremtiden har råd til at investere i vores børn, vores uddannelser og den grønne omstilling.